Document ID: 32014R0994

REGULAMENTUL DELEGAT (UE) NR. 994/2014 AL COMISIEI
din 13 mai 2014
de modificare a anexelor VIII și VIIIc la Regulamentul (CE) nr. 73/2009 al Consiliului, a anexei I la Regulamentul (UE) nr. 1305/2013 al Parlamentului European și al Consiliului și a anexelor II, III și VI la Regulamentul (UE) nr. 1307/2013 al Parlamentului European și al Consiliului
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori, de modificare a Regulamentelor (CE) nr. 1290/2005, (CE) nr. 247/2006, (CE) nr. 378/2007 și de abrogare a Regulamentului (CE) nr. 1782/2003 (1), în special articolul 136a alineatul (3) și articolul 140a,
având în vedere Regulamentul (UE) nr. 1305/2013 al Parlamentului European și al Consiliului din 17 decembrie 2013 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) și de abrogare a Regulamentului (CE) nr. 1698/2005 al Consiliului (2), în special articolul 58 alineatul (7),
având în vedere Regulamentul (UE) nr. 1307/2013 al Parlamentului European și al Consiliului din 17 decembrie 2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de abrogare a Regulamentului (CE) nr. 637/2008 al Consiliului și a Regulamentului (CE) nr. 73/2009 al Consiliului (3), în special articolul 6 alineatul (3), articolul 7 alineatul (3) și articolul 20 alineatul (6),
întrucât:
(1)
În conformitate cu articolul 103n din Regulamentul (CE) nr. 1234/2007 al Consiliului (4), Spania, Luxemburg, Malta și Regatul Unit și-au notificat, până la data de 1 august 2013, intenția de a transfera definitiv o parte din sau toată suma disponibilă pentru programele de sprijin pentru sectorul vitivinicol, menționată în anexa Xb la regulamentul respectiv, pentru a majora propriile plafoane naționale pentru plăți directe aferente anului de cerere 2014 și anilor următori. În consecință, anexa VIII la Regulamentul (CE) nr. 73/2009 a fost modificată prin Regulamentul de punere în aplicare (UE) nr. 929/2013 al Comisiei (5). Este necesar ca transferurile definitive respective să se reflecte, de asemenea, în anexele II și III la Regulamentul (UE) nr. 1307/2013.
(2)
În conformitate cu articolul 136a alineatul (1) din Regulamentul (CE) nr. 73/2009 și cu articolul 14 alineatul (1) din Regulamentul (UE) nr. 1307/2013, Franța, Letonia și Regatul Unit au notificat Comisiei, până la 31 decembrie 2013, decizia lor de a transfera un anumit procent din plafoanele lor naționale anuale pentru anii calendaristici 2014-2019 către programele de dezvoltare rurală finanțate din Fondul european agricol pentru dezvoltare rurală (FEADR), astfel cum se menționează în Regulamentul (UE) nr. 1305/2013. În conformitate cu articolul 136a alineatul (2) din Regulamentul (CE) nr. 73/2009 și cu articolul 14 alineatul (2) din Regulamentul (UE) nr. 1307/2013, Croația, Malta, Polonia și Slovacia au notificat Comisiei, până la 31 decembrie 2013, decizia lor de a transfera către plățile directe un anumit procent din suma alocată pentru sprijinirea măsurilor din cadrul programelor de dezvoltare rurală finanțate din FEADR în perioada 2015-2020, astfel cum se menționează în Regulamentul (UE) nr. 1305/2013. Prin urmare, anexele VIII și VIIIc la Regulamentul (CE) nr. 73/2009, anexa I la Regulamentul (UE) nr. 1305/2013 și anexele II și III la Regulamentul (UE) nr. 1307/2013 ar trebui modificate în consecință.
(3)
În conformitate cu articolul 57a alineatul (9) din Regulamentul (CE) nr. 73/2009, Croația a notificat Comisiei, până la 31 ianuarie 2014, suprafața de teren care a fost deminat și a fost reutilizat pentru activități agricole în 2013. Notificarea respectivă a inclus, de asemenea, pachetul bugetar corespunzător pentru anul de cerere 2014 și pentru anii următori. În plus, în conformitate cu articolul respectiv, Croația a notificat suprafața de teren care a fost deminată și declarată de fermieri în cererile de ajutor depuse pentru anul de cerere 2013, fiind reutilizată pentru desfășurarea de activități agricole între 1 ianuarie 2005 și 31 decembrie 2012. Prin urmare, anexa VIII la Regulamentul (CE) nr. 73/2009 a fost modificată prin Regulamentul de punere în aplicare (UE) nr. 929/2013. Prin urmare, pe baza calendarului de creșteri prevăzut la articolul 17 din Regulamentul (UE) nr. 1307/2013, anexele II, III și VI la regulamentul respectiv ar trebui modificate în consecință.
(4)
Suma pentru exercițiul financiar 2014 care rezultă din ajustarea voluntară a plăților directe în anul calendaristic 2013 în Regatul Unit, în temeiul articolului 10b din Regulamentul (CE) nr. 73/2009, sumele care rezultă din aplicarea articolelor 136 și 136b din regulamentul respectiv pentru exercițiile financiare 2014 și 2015, precum și sumele care rezultă din aplicarea articolului 66 alineatul (1) din Regulamentul (UE) nr. 1307/2013 ar trebui adăugate la defalcarea anuală a sprijinului acordat de Uniune pentru dezvoltarea rurală. Prin urmare, anexa I la Regulamentul (UE) nr. 1305/2013 ar trebui modificată în consecință.
(5)
Regulamentul (UE) nr. 1307/2013 se aplică numai începând cu 1 ianuarie 2015. Prin urmare, modificările aduse regulamentului menționat ar trebui să se aplice numai începând cu aceeași dată,
ADOPTĂ PREZENTUL REGULAMENT:
Articolul 1
Anexele VIII și VIIIc la Regulamentul (CE) nr. 73/2009 se modifică în conformitate cu anexa I la prezentul regulament.
Articolul 2
Anexa I la Regulamentul (UE) nr. 1305/2013 se modifică în conformitate cu anexa II la prezentul regulament.
Articolul 3
Anexele II, III și VI la Regulamentul (UE) nr. 1307/2013 se modifică în conformitate cu anexa III la prezentul regulament.
Articolul 4
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Articolul 3 se aplică de la 1 ianuarie 2015.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 mai 2014.

Labels: 17
19
5
6
15